Klasaksie dreig oor Boksburg-ontploffing(Foto: IHSAAN HAFFEJEE/ANADOLU AGENCY/Anadolu Agency via AFP) Minstens 20 individue wat deur die gastenkwa-ontploffing op Oukersdag geraak is, beoog om regstappe te doen teen die persone wat regtens vir dié skade aanspreeklik gehou kan word. RH Lawyers Inc. (oftewel RHL), ’n regsfirma in Johannesburg, gaan namens die geaffekteerde persone en entiteite ŉ aansoek vir die beoogde klasaksie in die Suid-Gautengse hooggeregshof in Johannesburg bring. Die eise sal onder meer gebring word teen Infinite Fleet Transport (Edms) Bpk, aan wie die gastenkwa behoort het, Innovative Staff Solutions, die werkgewer van die bestuurder, die Passasierspooragentskap van Suid-Afrika (Prasa) en verskeie belanghebbendes van die Ekurhuleni-metro, insluitend die polisiediens en brandweerdepartement. Volgens die regsfirma sluit voornemende eisers in individue of entiteite wat skade gely het en steeds ly as gevolg van die Boksburg-ontploffing en die nasleep daarvan. Dit sluit in liggaamlike skade (soos derdegraadse brandwonde, littekens, fisieke inkorting en gestremdheid), psigiatriese skade (in die vorm van hartseer, skok en emosionele trauma), skade aan eiendom (huise of voertuie) en verlies aan finansiële ondersteuning (weens die dood van ŉ broodwinner of ander finansiële ondersteuningsfiguur). “Voornemende eisers sal, waar van toepassing, geldelike vergoeding kan eis vir vorige en toekomstige verlies aan inkomste, vorige en toekomstige mediese uitgawes, algemene skadevergoeding vir pyn en lyding, finansiële verlies weens vernietiging van eiendom, en verlies aan ondersteuning waar ŉ broodwinner omgekom het,” sê RHL. Maroela Media het vroeër berig die bestuurder van die gastenkwa het op 24 Desember onder ŉ brug naby die Tambo-gedenkhospitaal probeer deurry toe die vragmotor vasgeval het. Die gastenkwa het kort daarna aan die brand geslaan en eindelik ontplof. Die tenkwa het ongeveer 60 000 liter vloeibare petroleumgas vervoer en was van Richardsbaai na Botswana op pad. Die dodetal ná die gastenkwa-ontploffing staan tans op 37. Altesaam 12 gesondheidspersoneellede van die Tambo-gedenkhospitaal is onder die oorledenes. “Die voornemende eisers beweer dat die bestuurder van die vragmotor nalatig was deurdat hy – terwyl hy gevaarlike en hoogs vlambare materiaal vervoer het en sonder voldoende rede – aansienlik van die voorgeskrewe reisroete afgewyk het en voortgegaan het op ŉ onbeplande roete in ŉ residensiële gebied.” Die bestuurder is aanvanklik in hegtenis geneem en van strafbare manslag aangekla, maar later vrygelaat weens ŉ gebrek aan bewyse. Volgens RHL beweer eisers ook dat die bestuurder met ŉ langwerpige tenkwa onder ŉ laevlak spoorwegbrug gery wat [ten alle tye] onvoldoende was om die gastenkwa te akkommodeer. “In hierdie verband het die bestuurder nie goeie bestuurspraktyk en die vereiste sorgsaamheid toegepas nie.” “Daar is ook bewerings dat hy [die bestuurder] versuim het om die nodige noodprotokolle uit te voer en nie tekens of versperrings opgerig of verbygangers van die bestaande gevaar gewaarsku het nie.” “Die bestuurder het gevolglik verskeie wetgewende verordenings oortree, insluitend die Wet op Gevaarlike Stowwe en die Nasionale Padverkeersregulasies, albei wette wat die relevante bepalings van Suid-Afrikaanse Nasionale Standaarde insluit.” Die Gautengse departement van gesondheid het Dinsdag ŉ gedenkdiens gehou vir die gesondheidswerkers van die Tambo-gedenkhospitaal wat tydens die ontploffing omgekom het. Nomonde Nolutshungu, hoof van die departement, het tydens die diens beklemtoon dat die gesondheidsektor as geheel gewond en bedroef is. “Aan die families en vriende van ons oorlede kollegas, weet dat julle verlies ons verlies is. Die dood van ons 12 kollegas het ŉ verwoestende slag toegedien vir nie net die Tambo-gedenkhospitaal as ŉ fasiliteit nie, maar vir die res van die gesondheidsorgstelsel in die provinsie, en vir die land, gegewe die interafhanklikheid binne die gesondheidstelsel,” het Nolutshungu gesê.